Turnul Bisericii Fortificate din Rotbav și o parte din aceasta s-au dărâmat în această seară. Localnicii dau vina pe nepăsarea Bisericii Evanghelice, cea care patronează lăcașul de cult. Potrivit acestora, biserica era șubredă de mai mulți ani, dar cei care o au în patrimoniu nu s-au ocupat de renovarea ei.

Biserica din Rotbav a fost ridicată în jurul anului 1300, în stil romanic. A fost fortificată în secolul al XV-lea şi împrejmuită mai apoi de zidurile unei cetăţi fortificate tipic săsească. Este una dintre cetăţile de acest fel care conservă în stare bună zidurile sale. Fortificaţia oferea loc pentru magazii, ateliere, grajduri, o bucătărie comună, o crescătorie de albine, însă acestea au fost distruse în urma atacurilor şi a incendiilor care au cuprins cetatea. Intrarea în cetate era apărată de turnul porţii, în care se afla şi administraţia oraşului, cu o celulă pentru prizonieri sau condamnaţi. Aceasta poate fi văzută chiar şi în zilele noastre.

Partea de est a fost dărâmată

Cetatea din Rotbav fost utilizată de către generalul Giorgio Basta drept refugiu în anul 1602, când a fost asediat fără succes de către principele Transilvaniei, Gabriel Bathory. Pagubele au fost imense, în mare parte şi din cauza faptului că cele mai multe construcţii erau din lemn. Aşezarea şi cetatea au fost reconstruite ulterior din piatră.

Turnul de poartă distrus în 1603 a fost construit către interior, faţada sa principală fiind aliniată zidului de incintă. Similar s-a înălţat turnul de sud-est, pe a cărui faţadă era vizibil în secolul al XIX-lea anul 1522. În secolul al XIX-lea, s-a dărâmat latura de est a zidului pentru construirea casei parohiale, care se păstrează şi astăzi în bune condiţii.

Pe vremuri, în Rotbav trăiau aproximativ 70 de familii de saşi, acum, au mai rămas doar zece persoane care mai vin la biserică. Slujbe se mai ţin aici doar o dată pe lună, respectiv în prima duminică din lună, preotul care oficiază slujbele fiind Pal Andras de la Prejmer. Nici turiştii nu prea vin, fiindcă biserica nu este deschisă în permanenţă, însă, din când, în când, mai nimeresc chiar turişti veniţi de peste hotare, care se declară impresionaţi de întreaga reţea de biserici fortificate din zonă şi de arhitectura acestora.

Orologiu adus din Leipzig

Interiorul bisericii este simplu, cea mai de valoare piesă considerându-se a fi pictura altarului (construit în 1740) ce îl înfăţişează pe Iisus răstignit pe cruce, iar tema picturii din partea superioară este „Învierea”.

În partea stângă a bisericii se află un amvon decorat cu o ţesătură verde, iar spre est un balcon masiv de piatră ce găzduieşte orga bisericii.

Orga a fost montată în galeria vestică în 1907, adusă de la Pecs. În acelaşi an s-a montat şi orologiul din turn adus de la Leipzig, care funcţionează cu mare precizie şi astăzi, fiindcă nenea Erwin s-a preocupat de întreţinerea lui. „Eu cu mâinile mele am reparat ceasul şi l-am reglat. L-am tot bibilit şi acum trebuie tras odată la 8 zile, e o perioadă foarte buna. Acum, din păcate, nu prea mă mai ţin picioarele să urc atâtea trepte, că am o vârstă, dar este un băiat tânăr pe care l-am învăţat tot ce trebuie să facă”, a spus nenea Erwin. Şi orga funcţionează numai că a devenit o ţintă pentru hoţi, care, de curând, au pătruns în biserică şi au furat un fluier din ea, care a fost recuperat în scrut timp. Hoţii i-au dat însă de lucru lui nenea Erwin, care acum trebuie să meşterească la orgă pentru ca aceasta să funcţioneze în continuare în bune condiţii.

Pe uşa intrării în biserică se află trei inele, care în interpretarea catolică însemnau „Tatăl, Fiul şi Sfântul Spirit”. După trecerea la credinţa evanghelică, aceste simboluri au fost traduse prin „credinţă, iubire, speranţă”. Aceste inele se află şi astăzi pe stema Rotbavului.

Miturile de sub biserică

Se spune că, sub actuala biserică evanghelică a satului, există o multitudine de catacombe şi tuneluri secrete, care în trecut erau folosite pentru a fugi de către inamici sau, pentru apărare. Singura dovadă solidă existentă şi descoperită în momentul de faţă, sunt ruinele unui presupus astfel de tunel, descoperite la malul Oltului. În trecut, s-a încercat parcurgerea acestui tunel, dar s-a constatat că acesta este surpat în multe locuri, dovadă a vechimii acestuia. De asemenea, speculaţii cum că în presupusele catacombe au fost îngropaţi oameni sau, au rămas şi murit acolo din cauza surpării pământului nu au fost excluse, dar nu există nici o dovadă actuală care să demonstreze acest lucru.

Distribuie articolul: Facebook

Twitter

Email

Listare

